Медицинэ факультетымрэ колледжымрэ зэдай унэщIэ
Къэбэрдей-Балъкъэрым и Къэралыгъуэр илъэс 95-рэ щрикъумрэ ЩIэныгъэм и махуэмрэ иращIэкIыну дауэдапщэхэм хэту шыщхьэуIум и 31-м КъБКъУ-м и медицинэ факультетымрэ медицинэ колледжым-рэ зэдай унэщIэ Налшык къыщызэIуахащ.
Политехническэ технику-мым и унэу щытам 2008 гъэм мафIэс къыщыхъуат. Абы лъандэрэ лэжьыгъэ гуэри ирамыхьэлIауэ, 2015 гъэм зэгъэпэщыжын щIадзащ. Зэман кIэщIым къриубыдэу унэри абы къегъэщIылIа щIыналъэри сыт и лъэныкъуэкIи зыхуей хуагъэзэжащ. Нэхъыщхьэращи, егъэджэныгъэм и иджырей IэмалхэмкIэ къызэрагъэпэщащ. Медицинэм хэзыщIыкI дэтхэнэри, шэч хэмылъу, щыгуфIыкIынущ абы щыплъагъу хьэпшыпхэмрэ Iэмэпсымэхэмрэ. НыбжьыщIэм къыхиха унэтIыныгъэм елъытауэ къызыхуэтыншэу и IэщIагъэм хуэIэижь зэрызищIыну псори еджапIэм иIэщ.
КъБР-м и Iэтащхьэ КIуэкIуэ Юрий, республикэм и Парламентым, Правительствэм, КъБКъУ-м я лIыкIуэхэм еджапIэщIэм зыщаплъыхьащ, абы и зэфIэкIхэм зыщагъэгъуэзащ.
— Иужьрей зэманым медицинэ IэнатIэм зыужьыныгъэшхуэ игъуэтащ. АдэкIи а унэтIыныгъэм щыдиIэ зэфIэкIым, ехъулIэныгъэм хэдгъэхъуэныр мыхьэнэшхуэ зиIэ ди къалэн пэрытхэм ящыщщ, — жиIащ КIуэкIуэ Юрий. — ЕджапIэр зэгъэпэщыжыным зи къару, зи гуащIэ хэзылъхьа ухуакIуэхэми университетым и унафэщIхэми фIыщIэ яхузощI. Унэр екIуу, еджапIэр къызыхуэтыншэу къызэгъэпэщынымкIэ абыхэм ялэжьар зыхуэдэр нэрылъагъущ. НыбжьыщIэхэм сохъуэхъу дохутыр IэщIагъэ къыхахам зэфIэкI лъагэхэр щаIэну. Сэ шэч къытесхьэркъым республикэм и щIалэгъуалэм къэкIуэну дахэ зэраIэнум.
КъБКъУ-м и ректор Алътуд Юрий и гугъу ищIащ еджапIэщIэм лэжьыгъэр зэрыщекIуэкIынум.
— НыбжьыщIэ 1600-рэ щеджэнущ мы унэм, — жиIащ Алътудым. Студентхэр IэщIагъэм нэхъ тыншу хэгъуэзэн, егъэджэныгъэ лэжьыгъэр нэхъ ефIэкIуэн папщIэ иджырей IэмэпсымэхэмкIэ еджапIэр къызэдгъэпэщащ. Апхуэдэу дызэрыгушхуэхэм ящыщщ еджапIэм нэхъапэкIэ димыIауэ иджы симуляционнэ центр абы къызэрыщызэIутхар. Апхуэдэу къыхэзгъэщынут мы унэщIэр медицинэ факультетымрэ колледжымрэ яй зэрыхъуам и фIыгъэкIэ абыхэм къащтэну ныбжьыщIэхэм я бжыгъэм хэдгъэхъуэну Iэмал дызэриIэр.
Щомахуэ Залинэ.
